
# Татар яшьләре MOÑ театрында Рабит Батулла белән очрашты

MOÑ театры яшьләре үз мәйданчыкларында «Батулла киче» уздырды. Татарстанның халык язучысы Рабит Батулла яшьләргә даһилык формуласын, бәхет, моң төшенчәләрен аңлатып бирде.

«Оеткы + хезмәт = сәләт. Сәләт + хезмәт = талант. Талант + хезмәт = даһилык. Кечкенә генә мөмкинлек бирелсә дә аны хезмәт белән алдырып була. Барысын да тырышлык хәл итә», – диде ул очрашуда тамашачы соравына җавап биреп.

«Үзеңне белергә кирәк. Мин үземне беләм. Буем 1 м 65 см. Кәкре аяклы. Язучылык сәләте дә бирелмәгән. Ә 100 китап чыгардым. Тырышлык! Барысын да шул хәл итә!», – дип дәвам итте ул.

Рабит Батулла «Исәнмесез» дип исәнләшеүнең мәгънәсен аңлатты, «Сак-сок» кыйссасы, татар әкиятләре турында сөйләде. Халык телендә «Батулла бүреге» дип атала башлаган каракүл бүрекнең чын татар бүреге булуын исбат итте.



Кичәне Татар китабы йорты җитәкчесе **Айдар Шәйхин** алып барды. Ул бу очрашуга ихтыяҗ булуын күреп, әлеге кичәнең алга таба да булу мөмкинлеген әйтте.

«Батулла киче» 26, 27 ноябрьдә MOÑ театрында булачак «Әңгәмә» спектакль-инсталляциясенең кереше булып тора. Чөнки спектакльнең үзәк каһарманы — Татарстан Республикасы халык язучысы, җәмгыять эшлеклесе Рабит Батулла.

Спектакль драматургиясе нигезе —** Нурбәк Батулла** башкаруында төп каһарман монологы; ул үткән көннәр кешесенең эчке дөньясын аңлап, аның белән катлаулы эчке — малай белән әти кеше әңгәмәсен көйләргә тырыша.


Рузилә Мөхәммәтова

Следите за самым важным и интересным в Telegram-каналеТатмедиа

## Нет комментариев
Татар яшьләре MOÑ театрында Рабит Батулла белән очрашты